**CONSULTA PÚBLICA PRÈVIA SOBRE EL PROJECTE NORMATIU DE REGLAMENT DEL CONSELL DE CONVIVÈNCIA, DEFENSA I PROTECCIÓ DELS ANIMALS**

D’acord amb el que disposa l’article 133 de la Llei 39/2015, d’1 d’octubre, del procediment administratiu comú de les administracions públiques, amb l’objectiu de millorar la participació de la ciutadania en el procediment d’elaboració de normes, amb caràcter previ a l’elaboració del projecte de reglament, es duu a terme una consulta pública, a través del portal web de l’Ajuntament de Barcelona, amb l’objectiu de recollir l’opinió de la ciutadania i organitzacions més representatives potencialment afectades per la futura norma sobre:

a) Els problemes que es pretén solucionar amb la iniciativa

b) La necessitat i oportunitat de la seva aprovació

c) Els objectius de la norma

d) Les possibles solucions alternatives reguladores i no reguladores

En compliment del que s’esmenta, es descriu a continuació breument el marc en el que es planteja aquesta modificació:

a) Antecedents i problemes que es vol solucionar amb la iniciativa

Les vigents Normes Reguladores del Consell Municipal de Convivència, Defensa i Protecció dels Animals de l’Ajuntament de Barcelona foren aprovades per acord Plenari del Consell Municipal en sessió de 20 de desembre de 1996, modificada per acord del Plenari del Consell Municipal de de 30 de març de 2001.

Es fa avinent l’aprovació d’un nou reglament que substitueixi les esmentades normes per tal de donar compliment al que preveu el Reglament de Participació Ciutadana de l’Ajuntament de Barcelona, aprovat per acord del Plenari del Consell Municipal en sessió de 27 de maig de 2022 i que obliga els òrgans de participació existents a adaptar les seves normes de funcionament a l’establert a la nova normativa en el termini d’un any des de la seva entrada en vigor (disposició transitòria primera).

Aquest nou reglament també és necessari per dotar al Consell d’una normativa adaptada a l’evolució del seu funcionament des de l’any 2001, quan es va produir la seva darrera modificació.

b) La necessitat i oportunitat de la seva aprovació

L’Ajuntament de Barcelona ha considerat que l’elaboració d’un nou reglament és necessari i oportú per tal d’adaptar les normes reguladores vigents al que es preveu en el capítol 4, secció 1, del Reglament de Participació Ciutadana en relació al funcionament i composició dels òrgans de participació

Del repàs de les prescripcions normatives, es desprèn que per tal de complir amb les previsions del Reglament és necessari modificar diversos articles de les vigents Normes Reguladores del Consell i que per adaptar-lo a les seves necessitat actuals es fa necessari també actualitzar el seu redactat i adaptar-lo a la nova normativa jurídica vigent

Per aquest motius, es proposa l’elaboració d’un nou projecte normatiu de Reglament de funcionament del Consell de Convivència, Defensa i Protecció dels Animals que incorpori aquests canvis i consolidi les modificacions anteriors.

c) Els objectius de la norma

La iniciativa pretén elaborar un nou Reglament del Consell en base a les normes reguladores vigents i a les previsions del Reglament de Participació Ciutadana per tal d’incorporar les següents previsions: elaborar un cens d’entitats de l’àmbit d’actuació dins el fitxer general d’entitats ciutadanes que poden formar part del Consell i el procediment per tal d’escollir les que en formaran part quan no sigui possible la presència de totes elles; fixar una vicepresidència elegida a proposta de les entitats del Consell; i establir l’elecció pel Ple dels membres de la Comissió Permanent d’entre les candidatures presentades; entre d’altres.

d) Les possibles solucions alternatives reguladores i no reguladores

Es considera que la solució més adequada per a l’adaptació d’aquestes normes al que disposa el vigent Reglament de Participació Ciutadana és mitjançant un nou projecte normatiu de Reglament del Consell de Convivència, Defensa i Protecció dels Animals.

Barcelona, juliol de 2022